Odlukom Nastavno-načnog veća Filozofskog fakulteta u Nišu (broj 431/1-14-2-01, 4. decembar 2019.) imenovana sam za recenzenta rukopisa udžbenika *English Renaissance Textbook* autorki prof. dr Milene Kaličanin i msr Sanje Ignjatović. Pročitavši rukopis, sa zadovoljstvom podnosim sledeću

RECENZIJU

*English Renaissance Textbook* autorki prof. dr Milene Kaličanin i msr Sanje Ignjatović predstavlja udžbenik za studente prve godine anglistike, za predmet *Renesansna engleska književost*. Kako i sam naziv ukazuje, udžbenik je napisan na engleskom jeziku, na preko 330 strana. U kratkom i informativnom predgovoru, izložena je struktura udžbenika koju autorke dosledno prate u jedanaest impresivnih poglavlja: *Handout*, koji predstavlja sumiranje teme poglavlja; izbor originalnih tekstova; *Required Reading* (autorski tekstovi), *Study Guide* i *Recommended Reading*. Postoji i dvanaesto poglavlje, koje sadrži spisak ispitnih pitanja, i primer ispita.

Autorke suvereno uvode i vode čitaoca kroz burni kulturno-književni period renesanse, počev od ideologije i politike ovog ranog modernog perioda pa do engleskih književnih predstavnika koji uključuju i jednog Šekspira i Miltona. Prvo, uvodno poglavlje prikazuje evropsku renesansu uopšte kao „prag modernog doba“, te studente upoznaje sa ključnim autorima – ideolozima slobode, optimizma, ali i političkog pragmatizma – kao što su Piko dela Mirandola, Mišel de Montenj, Nikolo Makijaveli, Frensis Bejkon, Tomas Mor. Od drugog poglavlja, koje razmatra tzv. ranu renesansu i njene predstavnike poput Kristofera Marloa i Tomasa Vajata, fokus je isključivo na engleskoj bogatoj književnoj produkciji. Treće poglavlje, tako, predstavlja Edmunda Spensera i Ser Filipa Sidnija kao dva pesnika engleske visoke renesanse, istančano razvijajući njihove suprotstavljene verzije platonizma. Šekspirovi soneti – interpretirani kao sukob njegovog platonističkog homoerotizma i heteroseksualne želje – tema su četvrtog poglavlja. Peto poglavlje uvodi i razmatra poeziju pozne renesanse sedamnaestog veka: Ben Džonson se posmatra kao začetnik klasicizma, dok su „kavaljeri“ Robert Herik, Ričard Lavlis i Ser Džon Sakling interpretirani u kontekstu rojalizma, hedonizma i mačizma. Šesto poglavlje posvećeno je tzv. „metafizičkim pesnicima“, i Džonu Donu kao najznačajnijem predstavniku i nastavljaču šekspirovske poetske tradicije, mada nisu zaboravljeni ni Endru Marvel, niti Džordž Herbert. Stvaralaštvo puritanca i humaniste Džona Miltona tema je sedmog poglavlja, čiji korpus čine čuveni sonet „On His Blindness“, *Areopagitica*, Miltonov politički govor o slobodi štampe, i *Izgubljeni Raj*. Od osmog poglavlja počinje razmatranje engleske drame šesnaestog veka, i prvi autor koji se obrađuje jeste Šekspirov savremenik Kristofer Marlo i njegov *Doktor Faust.* U devetom se Šekspiru pristupa kao dramaturgu: uvod u Šekspirove komade praćen je detaljnim čitanjem *Mletačkog trgovca*, sa fokusom na teme rasizma, antisemitizma i pravde. Deseto poglavlje posvećeno je *Hamletu*, a jedanaesto komediji *Kako vam drago*. Kako je ovo poslednji tekst koji se obrađuje, značajno je da je reč o komediji koja, u interpretaciji autorki, iskazuje nadu u mogućnost obnove psiho-socijalne celovitosti, i samim tim je vrlo prikladna za završetak nastave na predmetu. Dvanaesto poglavlje ima za cilj da studente upozna i sa formom ispita, pa sadrži spisak ispitnih pitanja, i primer starog ispita.

Ovaj udžbenik ima impresivan zahvat, kako u pogledu vremenskog perioda koji pokriva (petnaesti, šesnaesti, i sedamnaesti vek), tako i u pogledu autora koje interpretira, što je jasno već iz kratkog prikaza u prethodnom paragrafu. Autorke ni u jednom trenutku ne gube iz vida da pišu prvenstveno za studente, pa je stil prijemčiv, lucidan i koncizan; već spomenute *Study Guides* za svako poglavlje, kao i sugestije za dalja čitanja, omogućavaju da se gradivo razume, savlada, i dalje istražuje. Takođe, svaki potencijalno novi pojam mladom čitaocu, bilo iz teorije književnosti ili istorije (madrigal, tipovi soneta, oksimoron) objašnjen je i potkrepljen primerima. Čvrsto utemeljen u humanističkoj kritici, *English Renaissance Textbook* studente uvodi i u klasike anglofone književne kritike, kao što su to „Metafizički pesnici“ T. S. Eliota, *Anatomija kritike* Nortropa Fraja ili *Šekspir i Boginja celovitosti ljudskog bića* Teda Hjuza, ali se na njima ne zadržava, već ovu značajnu osnovu dalje nadgrađuje uvidima brojnih vrsnih kritičara i teoretičara iz poznog dvadesetog i dvadeset i prvog veka, od Stivena Grinblata i Patrika Čejnija do Toma Mekfola. Uz produbljivanje studentskog znanja, ovo bogatstvo interpretacija ima i dodatnu pedagošku vrednost, koja se ogleda u razvijanju i praktikovanju dijalektičkog pristupa književnim i kulturnim fenomenima. Posebno treba istaći to da su ovi delovi udžbenika praćeni detaljnim autorskim poglavljima – pravim malim studijama – prof. dr Milene Kaličanin i msr Sanje Ignjatović koja renesansu književnost kontekstualizuju (ljubavna poezija renesanse čita se u kontekstu italijanskog neoplatonizma); otkrivaju njenu savremenost (baveći se temama kao što su Faustova zloupotreba slobode, ili neposlušna deca u Šekspirovim komadima); i, konačno, demonstriraju vrhunsko umeće kritičkog, teorijski utemeljenog čitanja i interpretacije književnih tekstova.

*English Renaissance Textbook* je hvale vredan, i preko potreban, udžbenik koji će biti od ogromne pomoći studentima ne samo kao izvor znanja i smernica za dalja istraživanja engleske renesanse, već i kao inspiracija za promišljanja književnosti i sveta uopšte. Svaka njegova stranica je rezultat, i izvanredan primer, angažovanog bavljenja tekstom, teorijom, i kritikom sa jedne strane, i angažovanog i predanog podučavanja, sa druge.

Zbog svega navedenog, sa velikim zadovoljstvom preporučujem rukopis udžbenika *English Renaissance Textbook* prof.dr Milene Kaličanin i msr Sanje Ignjatović za štampu.

U Nišu, 13.12.2019.

Prof. dr Danijela Petković

Filozofski fakultet

Univerzitet u Nišu